Skoolhoof in hof oor seun se doodArgieffoto Die voormalige skoolhoof wat daarvan beskuldig word dat hy ŉ leerder aangerand wat later in die hospitaal aan sy beserings beswyk het, verskyn Woensdag in die Middelburg-landdroshof op ŉ aanklag van aanranding met die doel om ernstig te beseer. Die verdagte word daarvan beskuldig dat hy op 4 Augustus verlede jaar vir Siphamandla Fana Choma (14) aangerand het. Choma is intussen dood. Die 44-jarige voormalige skoolhoof is op 23 Julie ná ŉ interne dissiplinêre verhoor afgedank. Brig. Leonard Hlathi, woordvoerder van die polisie, het vroeër aan Maroela Media gesê die voorval het by ŉ skool in Mhluzi in Mpumalanga plaasgevind. Choma is op 19 Maart in die Middelburg-hospitaal dood nadat hy opgeneem is vir behandeling ná die beweerde aanranding. Die aanranding het Choma glo verlam gelaat. Choma is daarvan beskuldig dat hy R150 gesteel het. Volgens Hlathi is die oorsaak van sy dood nog onbekend en die voorlopige resultate van die nadoodse ondersoek is terugverwys vir verdere verwerking. “Eers nadat die finale uitslae bekend is, sal ons die saak kan finaliseer.” Jasper Zwane, ŉ woordvoerder van die departement van onderwys, het gesê die hoof het nie sy verantwoordelikheid om leerders te beskerm nagekom nie. “Sy optrede het die doeltreffendheid en die administrasie van die departement in gedrang gebring,” het Zwane gesê. Hy het bygevoeg dat lyfstraf volgens die Skolewet verbied word. Die verdagte is op 23 Julie afgedank nadat ŉ tugkomitee hom aan aanranding skuldig bevind het. Die man se naam asook die naam van die skool word weerhou tot ná die hofverskyning.